Café Amazon สาขานี้อยู่ภายในสถานี MRT คลองเตยเลยค่ะ  ชั้นเดียวกับสำนักงานหนังสือเดินทาง  อยู่ข้างๆร้าน Lawson พอดี  พื้นที่ของร้านไม่ได้กว้างขวางมาก แต่ก็มีโต๊ะ-เก้าอี้ให้นั่งราว 3-4 โต๊ะ ผ่านมาก็พอแวะแก้หิวได้สะดวกทีเดียว  เลยขอจัดไปตามนี้เลย

● แซนด์วิชปูอัด (ราคา 55 บาท) - วันที่ไปนั้นในตู้มีแต่เค้กและขนมหวาน  พวกขนมปังและของคาวขายหมดเกือบเกลี้ยงทั้งๆที่เพิ่งเลยเที่ยงไปไม่เท่าไหร่ เหลืออยู่แต่แซนด์วิชปูอัดกล่องนี้นี่เอง  ทางร้านจัดการแกะกล่องใส่จานมาให้ทานง่าย เนื้อขนมปังแอบมีแห้งๆตรงขอบนิดๆ แต่ด้านในยังนุ่มดี ได้กลิ่นเนยที่ทามาแบบชุ่มฉ่ำสะใจ ปูอัดคลุกมายองเนสนี่ยัดไส้มาเต็ม จัดว่าพอใช้ได้ค่ะ

● Hot Black Coffee (ราคา 35 บาท) – ชงมาเข้มตามสไตล์ Amazon แต่ไม่เปรี้ยว ไม่ขมบาดคอ ราคาไม่แรง มีน้ำเปล่าเสิร์ฟให้ฟรีด้วย โอเคเลยนะ

...ก็เป็นร้านที่สะดวกเหมาะกับมื้อเร็วๆง่ายๆสมกับที่มาอยู่ในสถานี MRT  ถ้าผ่านมาเวลาหิวก็แวะพึ่งพาได้ค่ะ
 